จับตาประชุมคณะกรรมการโอเปก-ผู้ผลิตนอกกลุ่มโอเปกวันนี้ ชี้ส่งสัญญาณขยายเวลาปรับลดการผลิต
จับตาประชุมคณะกรรมการโอเปก-ผู้ผลิตนอกกลุ่มโอเปกวันนี้ คาดส่งสัญญาณขยายเวลาปรับลดการผลิต
20 เม.ย. 2561

ผู้สื่อข่าวรายงานว่า วัันนี้(20 เม.ย.) คณะกรรมการตรวจสอบการปฏิบัติตามข้อตกลงปรับลดกำลังการผลิต (JMMC) ของกลุ่มประเทศผู้ส่งออกน้ำมัน (โอเปก) และประเทศผู้ผลิตนอกกลุ่มโอเปก จะจัดการประชุมที่เมืองเจดดะห์  ประเทศซาอุดิอาระเบีย โดยที่ประชุมจะหารือกันเกี่ยวกับข้อตกลงการปรับลดกำลังการผลิต
ในการประชุมครั้งนี้ คณะกรรมการ JMMC จะทำการประเมินว่าประเทศสมาชิกกลุ่มโอเปกและผู้ผลิตนอกกลุ่มโอเปกได้ดำเนินการตามข้อตกลงปรับลดกำลังการผลิตน้ำมันหรือไม่ อีกทั้งจะให้คำแนะนำว่าควรจะมีการขยายข้อตกลงปรับลดการผลิตออกไปจนถึงสิ้นปี 2562 หรือไม่
ด้านนักวิเคราะห์มองว่า การประชุมในวันนี้จะเป็นสัญญาณบ่งชี้ถึงแนวโน้มการตัดสินใจของที่ประชุมโอเปก ซึ่งจะจัดขึ้นอย่างเป็นทางการในวันที่ 22 มิ.ย.นี้ ที่กรุงเวียนา ประเทศออสเตรีย
ทั้งนี้ กลุ่มโอเปกและประเทศผู้ผลิตน้ำมันนอกกลุ่มได้เห็นพ้องกันในเรื่องการปรับลดกำลังการผลิต 1.8 ล้านบาร์เรล/วันตั้งแต่เดือนม.ค.ปีที่แล้ว จนถึงปลายปีนี้ เพื่อแก้ปัญหาน้ำมันล้นตลาด และมีกำหนดประชุมกันในเดือนมิ.ย. เพื่อทบทวนแผนการปรับลดกำลังการผลิต